KOMISJONI MÄÄRUS (EL) 2022/1290,

22. juuli 2022,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate ametoktradiini, kloromekvaadi, dodiini, nikotiini, profenofossi ja Spodoptera exigua multikapsiidse nukleopolühedroviiruse (SeMNPV) isolaadi BV-0004 jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Ametoktradiini ja dodiini jääkide piirnormid on kehtestatud määruse (EÜ) nr 396/2005 II lisas. Kloromekvaadi ja nikotiini jääkide piirnormid on kehtestatud kõnealuse määruse III lisa A osas. Profenofossi jääkide piirnormid on kehtestatud kõnealuse määruse II lisas ja III lisa B osas. Spodoptera exigua multikapsiidse nukleopolühedroviiruse (SeMNPV) isolaadi BV-0004 jääkide piirnorme ei ole määruses (EÜ) nr 396/2005 eraldi sätestatud ning seda ainet ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses loa andmisega toimeainet ametoktradiini sisaldava taimekaitsevahendi kasutamiseks mesilasi potentsiaalselt ligitõmbavatel põllukultuuridel, mis võib põhjustada nimetatud aine jääkide esinemist mees, esitati määruse (EÜ) nr 396/2005 artikli 6 lõike 1 kohaselt taotlus muuta kehtivat jääkide piirnormi mee puhul.

(3) Seoses dodiiniga esitati määruse (EÜ) nr 396/2005 artikli 6 lõike 1 kohane taotlus muuta kehtivaid jääkide piirnorme tsitrusviljade puhul.

(4) Asjaomased liikmesriigid hindasid mõlemat taotlust vastavalt määruse (EÜ) nr 396/2005 artiklile 8 ja hindamisaruanded edastati komisjonile.

(5) Euroopa Toiduohutusamet (edaspidi „toiduohutusamet“) hindas kõnealuseid taotlusi ja hindamisaruandeid, analüüsides eelkõige ohtu tarbijatele ja vajaduse korral ka loomadele, ning esitas jääkide kavandatud piirnormide kohta põhjendatud arvamused (2). Toiduohutusamet edastas need arvamused taotlejatele, komisjonile ja liikmesriikidele ning tegi need üldsusele kättesaadavaks.

(6) Toiduohutusamet tegi järelduse, et kõik terviklike andmete esitamise nõuded on täidetud ja taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma kohta. Selle järelduse tegemisel võttis toiduohutusamet arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(7) Kloromekvaadi jääkide ajutised piirnormid on kehtestatud komisjoni määrusega (EL) 2019/1561 (3) austerservikute puhul ja komisjoni määrusega (EL) 2017/693 (4) kultuurseente puhul ning need on vastavalt 6 mg/kg ja 0,9 mg/kg. Kõnealused ajutised jääkide piirnormid kehtestati seireandmete põhjal, millest nähtus, et töötlemata kultuurseente pinnal esines määramispiiri ületav jääkide sisaldus, mis tulenes kultuurseente ristsaastumisest seaduslikult kloromekvaadiga töödeldud põhu kaudu. Kõnealused ajutised jääkide piirnormid kehtestati kuni 13. aprillini 2021, kuni esitatakse seireandmed kõnealuse aine esinemise kohta asjaomastes toodetes.

(8) Toiduohutusamet ja toidukäitlejad esitasid hiljutised seireandmed, millest nähtub, et austerservikutes ja kultuurseentes esineb endiselt kloromekvaadi jääkide määramispiiri ületav sisaldus. Seenekasvatajad teatasid komisjonile ühest käimasolevast uuringust saastatuse taseme hindamiseks austerservikute ja muude kultuurseente puhul. Kuna uuring viiakse lõpule 2022. aastal ja kogutud andmed esitatakse seejärel komisjonile, on asjakohane pikendada kõnealuste jääkide ajutiste piirnormide kehtivust ühe aasta võrra alates käesoleva määruse avaldamisest.

(9) Määrusega (EL) 2017/693 kehtestati ka kloromekvaadi jääkide ajutiseks piirnormiks pirnide puhul 0,07 mg/kg, sest seireandmetest ilmnes, et eelneva kasutamise tõttu esines puudes kõnealust ainet. Ajutine jääkide piirnorm kehtestati kuni 13. aprillini 2021, kuni esitatakse seireandmed kõnealuse aine esinemise kohta asjaomases tootes. Toiduohutusamet, liikmesriigid ja toidukäitlejad esitasid viimased seireandmed, millest nähtub, et pirnides esineb endiselt kõnealuse aine jääkide määramispiiri ületav sisaldus. Seepärast on asjakohane jätkata kloromekvaadisisalduse seiret pirnides ning pikendada ajutise jääkide piirnormi kehtivusaega kuni seitsmeks aastaks alates käesoleva määruse avaldamisest.

(10) Komisjoni määrusega (EL) 2017/978 (5) kehtestati nikotiini jääkide ajutised piirnormid metsaseente (kuivatatud puravikud ja muud kuivatatud metsaseened kui puravikud) puhul kuni 19. oktoobrini 2021, kuni esitatakse ja hinnatakse uusi andmeid ja teavet nikotiini loodusliku esinemise või tekkimise kohta asjaomastes toodetes. Puuduvad veenvad teaduslikud tõendid nikotiini loodusliku esinemise ja selle tekkemehhanismi kohta asjaomastes toodetes. Toiduohutusamet ja toidukäitlejad esitasid hiljutised seireandmed, millest nähtub, et kõnealustes toodetes esineb endiselt eespool nimetatud aine jääkide määramispiiri ületav sisaldus. Seepärast on asjakohane jätkata nikotiinisisalduse seiret nimetatud toodetes ning pikendada selle aine jääkide ajutiste piirnormide kehtivusaega kuni seitsmeks aastaks alates käesoleva määruse avaldamisest.

(11) Profenofossi jääkide ajutine piirnorm kehtestati määrusega (EL) 2017/978 kuni 18. oktoobrini 2021, kuni esitatakse seireandmed kõnealuse aine esinemise kohta asjaomases tootes. Toiduohutusamet, liikmesriigid ja toidukäitlejad esitasid viimased seireandmed, millest nähtub, et roosi õielehtedes esineb endiselt kõnealuse aine jääkide määramispiiri ületav sisaldus. Seepärast on asjakohane jätkata profenofossisisalduse seiret roosi õielehtedes ning pikendada selle aine jääkide ajutise piirnormi kehtivusaega kuni seitsmeks aastaks alates käesoleva määruse avaldamisest.

(12) Kooskõlas Euroopa Parlamendi ja nõukogu määruse (EÜ) nr 1107/2009 (6) artikliga 7 on liikmesriigile esitatud taotlus toimeaine Spodoptera exigua multikapsiidse nukleopolühedroviiruse (SeMNPV) isolaadi BV-0004 heakskiitmiseks. Asjaomane liikmesriik hindas taotlust vastavalt kõnealuse määruse artikli 11 lõikele 2. Toiduohutusamet hindas kõnealust taotlust ja esitas nimetatud toimeaine pestitsiidina kasutamise riskihindamist käsitleva vastastikuse eksperdiarvamuse kohta oma järeldused, (7) tunnistades Spodoptera exigua multikapsiidse nukleopolühedroviiruse (SeMNPV) isolaadi BV-0004 nõuetele vastavaks, et see määruse (EÜ) nr 396/2005 IV lisasse kanda. Seepärast on asjakohane kanda kõnealune aine määruse (EÜ) nr 396/2005 IV lisasse.

(13) Tuginedes toiduohutusameti põhjendatud arvamustele ja järeldustele ning võttes arvesse määruse (EÜ) nr 396/2005 artikli 14 lõikes 2 loetletud asjakohaseid tegureid, on jääkide piirnormide kavandatud muudatused kooskõlas määruse (EÜ) nr 396/2005 artikli 14 lõike 2 nõuetega.

(14) Seepärast tuleks määrust (EÜ) nr 396/2005 vastavalt muuta.

(15) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 22. juuli 2022 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Toiduohutusameti teaduslikud aruanded on kättesaadavad aadressil: http://www.efsa.europa.eu:

Reasoned opinion on the modification of the existing maximum residue level for thiacloprid in honey (Põhjendatud arvamus ametoktradiini jääkide kehtiva piirnormi muutmise kohta mee puhul). EFSA Journal 2021; 19(11): 6943.

Reasoned opinion on the modification of the existing maximum residue level for acequinocyl in citrus fruits (Põhjendatud arvamus dodiini jääkide kehtivate piirnormide muutmise kohta tsitrusviljade puhul). EFSA Journal 2021; 19(11): 6950.

(3) Komisjoni 17. septembri 2019. aasta määrus (EL) 2019/1561, millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses kloromekvaadi jääkide piirnormidega kultuurseentes (ELT L 240, 18.9.2019, lk 1).

(4) Komisjoni 7. aprilli 2017. aasta määrus (EL) 2017/693, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate bitertanooli, kloromekvaadi ja tebufenpüraadi jääkide piirnormidega (ELT L 101, 13.4.2017, lk 1).

(5) Komisjoni 9. juuni 2017. aasta määrus (EL) 2017/978, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate fluopüraami, heksaklorotsükloheksaani (HCH) α-isomeeri, heksaklorotsükloheksaani β-isomeeri, heksaklorotsükloheksaani isomeeride (v.a γ-isomeer) summa, lindaani (heksaklorotsükloheksaani γ-isomeer), nikotiini ja profenofossi jääkide piirnormidega (ELT L 151, 14.6.2017, lk 1).

(6) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV) (Järeldus toimeaine Spodoptera exigua multikapsiidse nukleopolühedroviiruse (SeMNPV) pestitsiidina kasutamisega kaasneva riski hindamist käsitleva vastastikuse eksperdiarvamuse kohta). EFSA Journal 2021; 19(10): 6848.